ועדת החינוך, התרבות והספורט, כנסת 23, פרוטוקול מספר 126, 2020-12-15 12:00

רם שפע: שלום לכולם, צהריים טובים, שלום לכל מי שנמצא איתנו בזום.

רם שפע: התכנסנו לשמחתנו לדון, לאשר, את תקנות מספר 13 שלמעשה קשורות לחינוך הבלתי פורמלי והלכה למעשה מאשרות סוף סוף את האפשרות לפעילות של תנועות וארגוני הנוער.

רם שפע: כמו שאני אומר פה בחצי הלצה פעמים רבות, אבל בהקשר הזה ברצינות רבה, שוב הקשיבו למה שאנחנו אמרנו פה חודשים רבים ובאמת מיישמים את החזרה של הפעילות הבלתי פורמלית, אבל צריך להגיד שיש פה פעילות, ובהקשר הזה אני באמת מפרגן לכולם, גם של נפתלי דרעי יחד עם כל תנועות הנוער, גם של שלומי קסטרו ושל הארגונים, ביחד עם משרד הבריאות, עם המשרד להשכלה הגבוהה והמשלימה.

רם שפע: כלומר באמת אני חייב להגיד, בעיניי זה לקח הרבה יותר מדי זמן ואני חושב שזה היה יכול לקרות כבר לפני תקופה, אבל בכל זאת אני מעריך את העובדה שהצלחתם למצוא מתווה שעושה שכל.

רם שפע: הוא מאוד לא פשוט.

רם שפע: אני שוחחתי בשבוע שעבר עם נציגים של חלק מארגוני ותנועות הנוער כדי לשמוע עד כמה זה מצליח להיות מוטמע בשטח, זה היה כמובן רק ההתחלה, אבל לא פשוט, אבל בכל זאת אני חושב שהצלחתם למצוא נתיב שלפחות מאפשר משהו שמחזיר את אותם נערים ונערות שמחו פה במשך תקופה ובאמת זעקו זעקה שנראה לי שכולנו הזדהינו איתה, מאפשרים להם לפחות לחוות משהו מהפעילות הזאת שהיא מייצרת ערך אחר מהפעילות הפורמלית.

רם שפע: אז מבחינתי אנחנו עוד מעט נצביע על התקנות, רק לפני זה אני רוצה לוודא באמת בעיקר מנציגי השטח שאין פה איזה שהם פערים שהתגלו בימים הראשונים שאני צריך להיות מודע להם, או משהו משמעותי שאנחנו צריכים לוודא אותו לפני שאנחנו מאשרים.

רם שפע: וזהו, למעשה.

רם שפע: אז אני רואה פה את נפתלי דרעי ואני בטוח שהוא יודע כבר להגיד מה קורה בשטח, אז בבקשה, נפתלי, כמייצג של תנועות הנוער.

נפתלי דרעי: תודה.

נפתלי דרעי: שלום לכולם.

נפתלי דרעי: התקנות אושרו ביום חמישי, הרבה לא הצליחו להתארגן לפעילות של יום שישי, אבל הפעילות הראשונה המשמעותית תהיה היום, ביום שלישי, שזו הפעילות הראשונה אחרי פרסום התקנות.

נפתלי דרעי: אני יכול להגיד שאנחנו היינו שותפים לבניית התקנות והסכמנו להן למרות כל המגבלות ויש שם מגבלות קשות מאוד, אבל במחיר של להחזיר את החניכים ואת המדריכים לפעילות אנחנו נעשה כל מאמץ כדי לעמוד בהן.

נפתלי דרעי: רק שתהיה סבלנות מכל הגורמים השותפים, גם במשרד ההשכלה הגבוהה, גם במשרד הבריאות, אנחנו מתחילים, אם יש תקלות, בנינו מערכת שיודעת במספר טלפונים מועט להגיע לבעיה ולפתור אותה ואנחנו קשובים לכל מה שיהיה כדי שהניסוי הזה יצליח והפעילות תחזור.

נפתלי דרעי: היא לא תחזור ב-100% להיקפים שהיו, אבל גם אם תחזור ב-80%-70% זה גם בסדר, נעבור את התקופה הזאת, נוכיח שאנחנו רציניים ונקווה שגם נוכל לעבור לשלב השני, גם להכניס את האפשרות לטיולים חד יומיים ולפעילות בתוך מבנים כמו בבתי הספר כי אנחנו מתקרבים יותר ויותר לחורף ושנוכל להיות עם הפנים קדימה בסיפור הזה.

נפתלי דרעי: למרות שאנחנו שומעים שהנתונים במדינה לא כל כך טובים, אבל אנחנו מקווים שכל עוד מערכת החינוך תוכל לפעול ביישובים ירוקים וצהובים גם לנו יאפשרו לקיים את הפעילות.

נפתלי דרעי: זהו, אז תודה רבה לכל מי היה שותף, גם במשרד הבריאות, גם במשרד להשכלה גבוהה.

נפתלי דרעי: אני חייב לפרגן כאן לאיתי, אני לא רואה אותו כאן, אני רואה את אילון פה, הוא ימסור לו, שאיתי היה הטריגר שהניח את המהלך הזה ובעצם הביא את הרעיון שאפשר לפעול על פי הקפסולות של בתי הספר וד"ר שרון ממשרד הבריאות הסכימה לזה ומשם זה כבר הפך להיות היסטוריה.

נפתלי דרעי: אז מגיע לו הקרדיט על ההנעה של התהליך הזה והנה אנחנו נותנים לו.

נפתלי דרעי: אז תודה רבה ל כל מי שהיה שותף.

רם שפע: תודה רבה, נפתלי.

נפתלי דרעי: רם, אנחנו נעדכן אותך בימים הקרובים איך זה מתפתח.

רם שפע: בדיוק, מצוין, תעדכנו גם אותנו וכמובן שככל שיהיו התפתחויות אז נדע להתמודד איתן.

רם שפע: משרד הבריאות, ד"ר אפללו, או אסתי, מישהי מכן רוצה להתייחס?

אפרת אפללו: תודה על הפרגון.

רם שפע: אל תתרגלי.

אפרת אפללו: לא, בהחלט היה פה מהלך משותף.

אפרת אפללו: אני רוצה גם לציין פה את מירי כהן שלא נמצאת, מלשכת משנה למנכ"ל, שעבדה בשיתוף פעולה עם נפתלי וכל הצוותים, ראיתי פה גם אייל וגם מהמשרד להשכלה משלימה וגבוהה כמובן שותפים מאוד משמעותיים בכל התהליך הזה, אז יאללה, נצא לדרך.

רם שפע: אוקיי.

רם שפע: נשמע טוב ופשוט, על פניו.

רם שפע: אולי מיכל מנקס, יש לך התייחסות מהזווית שלכם בשלטון המקומי?

רם שפע: אם יש משהו שאנחנו מפספסים או שזה נראה לך שתצליחו לממש את המתווה למרות הנוקשות שלו?

מיכל מנקס: אני קודם כל רוצה לומר תודה, אני חושבת שיש פה דוגמה מופלאה של עבודה בשיתוף פעולה של כולם, החל מהוועדה והכוונה הטובה להביא את הדברים לידי ביצוע והמשך ביוזמה המדהימה של יו"ר מועצת התלמידים הארצית וחברי המועצה, של נפתלי דרעי, שמנצח על המלאכה בניסיון ובמקצועיות ושל המשרד להשכלה גבוהה ומשלימה ולא פחות משרד הבריאות שמקשיב, קשוב, רוצה לפתור בעיות.

מיכל מנקס: אני חושבת שיש פה מודל לא פשוט, מאוד מאתגר, אבל אנחנו יוצאים לדרך ביחד ואנחנו נצלח אותה ותודה לאל שכך.

מיכל מנקס: תודה לכולם.

רם שפע: תודה רבה, מסכים, באמת הייתה פה עבודה טובה.

רם שפע: אני אמשיך להגיד שזה יכול היה לקרות כבר לפני, אבל בכל זאת זה באמת מבורך.

רם שפע: אני גם חושש, יכולה להיווצר סיטואציה ששוב נגיע למצב כזה של ריסון מהודק, סגרים, כל מיני דברים כאלה שאני מקווה שלא יגיעו, וגם לא חושב שצריכים להגיע, אבל בכל זאת יכול להיות שנתכנס שוב בנושאים כאלה.

רם שפע: יש פה מישהו ממועצת התלמידים שרוצה להתייחס?

אילון עומסי: כן.

אילון עומסי: קודם כל חשוב לי לברך על המתווה, עדיף מאוחר מאף פעם לא.

אילון עומסי: אין ספק שהוא מאוד מאוד מגביל ויאתגר את התנועות, אבל עדיף לפתוח בצורה בטוחה ולאפשר חזרה לחינוך הבלתי פורמלי.

אילון עומסי: חשוב לי גם באמת לברך את איתי שהוביל את כל המהלך הזה בשמנו ולכל השותפים שלקחו חלק במהלך, כי הוא מאוד מאוד חשוב.

אילון עומסי: כבן נוער אני יכול להגיד שהתנועות וארגוני הנוער הם הנתיב שלנו לשמור על החוסן ועל מפגשים חברתיים בתקופה הקשה הזו ואכן מתווה נכון ומוצלח.

רם שפע: יפה, תודה רבה.

רם שפע: כל אחד פה משפט היום, אני מאוד מאוד שמח.

רם שפע: אנחנו תיכף נעבור על זה, רק בכמה משפטים, כדי שתכירו.

רם שפע: מישהו בזום עוד רוצה להדגיש משהו לפני שאני עובר פה לשני הנציגים שנמצאים בדיון?

צמרת אביבי: כן, אני רוצה.

צמרת אביבי: זה מדהים שפותחים גם את תנועות הנוער ואני מברכת על זה, אבל יש פה ציבור של 30,000 מדריכים שאתם פשוט לא נותנים להם שום מענה וזה פשוט מפליא אותי האפליה הזאת.

רם שפע: אין שום אפליה.

צמרת אביבי: אפליה שמתרחשת מול מפעילי התל"ן שעדיין נמצאים מחוץ למתווה.

צמרת אביבי: אני באמת לא מבינה את זה.

צמרת אביבי: יש פה עוולה וזה לא מקובל.

רם שפע: רק חשוב להגיד, צמרת, אני מבין את התסכול, אבל אין פה שום אפליה, יש פה שני - - -

צמרת אביבי: יש.

רם שפע: לא, אין.

רם שפע: יש פה שני מישורים אחרים של פעילות.

רם שפע: תל"ן זה מצוין, זה לא תנועת נוער ולא ארגון נוער, זה אירוע אחר, עסקי.

צמרת אביבי: אמרתי שאני מברכת על תנועות הנוער, אבל יש פה עוד 30,000 אנשים, אוכלוסייה שלמה שאתה לא נותן לה מענה.

רם שפע: אני מסכים מאוד שזאת אוכלוסייה שכרגע לא מקבלת מענה, וזה מתסכל אותי מאוד, אני רק אומר שכשאת משתמשת בביטוי אפליה - - -

צמרת אביבי: אפרת שם, בוא תלחץ על מקבלי ההחלטות.

רם שפע: כשאת משתמשת בביטוי אפליה את מאשימה אנשים במשהו שהם עשו באופן לא לגיטימי.

רם שפע: אפליה זה משהו מאוד ברור, פה אין אפליה, יש פה החלטה שלאור המציאות שאנחנו מבינים שמאוד קשה לפתוח, אני בכלל לא רוצה לדבר על זה שעוד מעט מחמירים את ההגבלות - - -

צמרת אביבי: אז למה פתחתם את תנועות הנוער אם מחמירים?

רם שפע: האמת, אנחנו לא מנהלים פה ויכוח ביני ובינך.

צמרת אביבי: באותו מתווה שנתתם לתנועות הנוער תפתחו גם אותנו, מאוד פשוט.

רם שפע: רגע, רגע, רגע, צמרת, נתתי לך לדבר דקה, אנחנו לא מתווכחים, אמרת אפליה, תיקנתי אותך.

צמרת אביבי: אני רוצה שכולם ישמעו שאני רוצה תשובות.

רם שפע: נתתי לך לדבר, זה בסדר גמור, אני גם מבין את מה שאת אומרת, וזה נכון שהלוואי שהיה אפשר להחזיר את 30,000 מפעילי התל"ן - -

צמרת אביבי: אפשר, אפשר.

רם שפע: - - רק שאי אפשר להשוות אותם למדריך בתנועת נוער שזה חלק מהפעילות שלו בתנועת הנוער והתל"ן זה בסוף עניין עסקי.

רם שפע: זה מצוין, אבל אי אפשר להשוות, הפגיעה פה היא בעיקר כלכלית.

צמרת אביבי: זאת אומרת מי שעוסק מורשה או פטור נידון עליו להיכלא בבית?

רם שפע: אני מתנצל, אני לא אשתף פעולה עם ה – זה שיח דמגוגי, אני לא מתחבר אליו אני רוצה לנהל איתך דיון ענייני.

צמרת אביבי: אוקיי, חבל, חבל.

רם שפע: צופית גולן מהנהגת ההורים הארצית, בבקשה.

צופית גולן: צהריים טובים.

צופית גולן: קודם כל אני רוצה ל - - -

עופר כסיף: לא עלה הנושא של נגיד 'כנפיים של קרמבו'?

צופית גולן: בדיוק, זה גם אני, אבל אם הוא רוצה אז קודם הוא.

עופר כסיף: לא, זה בסדר, לא משנה לי.

רם שפע: באיזה הקשר?

צופית גולן: חברי כנסת לפניי.

עופר כסיף: אז אני אומר ממש בקצרה.

רם שפע: כן, חבר הכנסת כסיף.

עופר כסיף: לפי מה שאני מבין, אני מסתכל פה על התיקון, שגם כתוב תנועות נוער וארגוני נוער, אבל לפי מה שאני מבין מבחינת המתווה כפי שהוא כתוב זה לא כולל למשל את 'כנפיים של קרמבו' שיש לה חשיבות גדולה מבחינת ילדים עם צרכים מיוחדים וכן הלאה.

עופר כסיף: צריך לבדוק אם באמת המתווה, לפי מה שנאמר לי המתווה לא כולל אותם.

רם שפע: ד"ר אפללו, תתייחסי.

עופר כסיף: אם היא אמרה שזה כולל סבבה, אם לא, אז צריך לדאוג שזה יכלול אותם.

רם שפע: אז בואו נשמע מה היא אומרת.

רם שפע: בבקשה

אפרת אפללו: אני בקשר ישיר עם יניר מ'כנפיים של קרמבו', אני כבר נתתי לו תשובה.

אפרת אפללו: אם הם נופלים בהגדרה של ארגוני ותנועות נוער אז אכן הם צריכים לפעול לפי המתווה הזה ואז אם יש בעיה אנחנו נשב ואנחנו נתפור את החליפה, אני הבטחתי לו טיפול בעניין הזה.

אפרת אפללו: ואם הם לא עומדים בדיוק בהגדרה הזאת, כי אני מבינה שהם כן ארגון נתמך, אבל הם לא שייכים למשרד להשכלה משלימה, זאת אומרת אני כבר עשיתי עבודת דוקטורט על 'כנפיים של קרמבו' ואמרתי לו שבמידה שהם לא מוגדרים כך אז הם יכולים לפעול במגבלת התקהלות שקיימת כרגע בחוק.

אפרת אפללו: כמובן בכל מקרה לפעול לפי התקנות וכל שאר הדברים.

אפרת אפללו: אז הנושא הזה בטיפול, חבר הכנסת, ואתה יכול להסיר דאגה מליבך, אנחנו נמצא את הפתרון.

עופר כסיף: אפשר רק לשאול?

עופר כסיף: כי אני באמת שואל מתוך חוסר ידיעה.

אפרת אפללו: אז אני אומרת לך שאני בקשר איתם והנושא הזה בבדיקה ובטיפול.

רם שפע: אני אסביר.

רם שפע: אלו ארגונים נתמכים, גם תנועות הנוער וגם ארגוני הנוער, הם מוכרים למדינה בכל מיני התקשרויות שלא ניכנס אליהן.

רם שפע: היא אומרת שיכול מאוד להיות ש'כנפיים של קרמבו' לא נופלים תחת אחת משתי ההגדרות האלה ואז בתוך המתווה הזה הם לא נכללים.

רם שפע: אם יש פה מישהו מ'כנפיים של קרמבו' שיודע להגיד, ככל שאני יודע הם ארגון נוער, יכול להיות שאני מפספס.

רם שפע: בכל אופן זה פותח פתח לעובדה שיכול להיות שיש עוד ארגונים כאלה שהם על התפר.

עופר כסיף: עוד פעם שאלה, למשל לא רק כתוב תנועת נוער, ארגון נוער, אלא כתוב הנתמכים לפי סעיף 3א לחוק יסודות התקציב.

רם שפע: זה זה.

רם שפע: כולל אותם?

רם שפע: לא כולל אותם?

רם שפע: לא יודע.

רם שפע: לא, אני אומר, הנתמכים לפי חוק יסודות התקציב מתייחס לתנועות ולארגונים וזה מגדיר וזה מגדר גם מי יכול להיות חלק מהמתווה.

רם שפע: יש בזה היגיון, כדי שלא כל אחד יוכל להגיד אוקיי, אני הקמתי את תנועת הנוער '

רם שפע: הידד לוועדת החינוך' ואז זה –אפרת רוצה להגיד עוד פעם משהו.

אפרת אפללו: בכל מקרה חינוך מיוחד הוא בלי קשר, ונמצאת פה גם אסתי והיא תתקן אותי אם אני טועה, יש מתווה לפעילות בלתי פורמלית של חינוך מיוחד שמוגדרת בתקנות חינוך שהיא קצת מוחרגת.

אפרת אפללו: אז בכל מקרה 'כנפיים של קרמבו', לצורך העניין אנחנו מטפלים בזה בכל מיני ערוצים.

אפרת אפללו: לגבי ארגונים נוספים, אז שוב, אם יש מישהו שנופל בין הכיסאות או שלא קיבל התייחסות אז אתם יכולים להפנות אותו אליי ואני מבטיחה שאנחנו נטפל.

עופר כסיף: אז ל'כנפיים' יהיה פתרון במהרה בימינו ואמרו אמן?

אפרת אפללו: חנוכה או לא חנוכה?

עופר כסיף: אני סרקסטי לפעמים.

אפרת אפללו: אני משתדלת לטפל בכל מה שאני יכולה.

רם שפע: ד"ר אפללו, אני מבקש ממך אישית, להיות בקשר עם הצוות שלי או איתי, לא משנה, לעדכן אותנו בימים הקרובים אם הצלחתם לפתור את הסוגיה ל'כנפיים של קרמבו', כי ככל שאני מבין הם לא יכלו – כלומר אנחנו נצטרך לעשות פה איזה תיקון.

רויטל לן כהן: חבר הכנסת שפע, אפשר רגע להסביר?

רם שפע: כן, אהלן, רויטל, בבקשה, בשני משפטים.

רויטל לן כהן: יש שתי בעיות, אחת זה שאני לא בטוחה שההגדרה של 'כנפיים של קרמבו' מתאימה להגדרה, והדבר השני זה מבנה העבודה, כי אם אנחנו מסתכלים על איך שבעצם המתווה הזה מנוסח הוא לא לוקח בחשבון את אופן הפעולה של '

רויטל לן כהן: כנפיים של קרמבו' שבו לכל ילד מוצמד מדריך ובעצם הקבוצה היא הרבה יותר גדולה.

רויטל לן כהן: זה לא מדריך קבוע עם קבוצת ילדים כי פה לכל ילד יש מלווים.

רויטל לן כהן: אותו דבר לגבי ילדים משולבים בתנועות הרגילות.

רויטל לן כהן: צריך להיות להם בדרך כלל משלב שנמצא איתם, ממש כמו בבית ספר, והאופן שבו מנוסח המתווה לא יאפשר להם להיות חלק מהקבוצה.

רם שפע: רויטל, יש לי שאלה, אני מבין מה את אומרת, אני תיכף גם אפנה את זה לאפרת, אבל לאותם ילדים של החינוך המיוחד יש אפשרות לאפיקי מענים, פשוט לא דרך התקנות האלה.

רויטל לן כהן: לא, זה ממש לא ילדים של החינוך המיוחד בהכרח, גם יכולים להיות ילדים משולבים שהולכים ל'כנפיים של קרמבו' או משולבים בתנועות רגילות.

רם שפע: נכון, אני מתייחס גם למשולבים כמובן, המשולבים גם הם יכולים - - -

עופר כסיף: אפשר להעלות מישהו מ'כנפיים של קרמבו'?

רם שפע: יכול להיות שאין.

רם שפע: לא, אבל בסדר, אנחנו מבינים את העניין, הם פשוט לא נופלים בהגדרה.

עופר כסיף: שלא ייפלו בין הכיסאות.

רויטל לן כהן: זה לא רק ההגדרה, אני מחדדת, זה גם האופן שבו כתוב המתווה.

רם שפע: לא, אני מבין, הסברתי לעופר.

רם שפע: אני מבין שיש שתי סוגיות.

רם שפע: אני מניח שכשמשרד הבריאות ידון עם 'כנפיים של קרמבו' ועוד גופים ועוד ילדים שיש להם צורך והם נופלים בין הכיסאות, אז ברור שגם אולי צריך לעשות איזה שהיא התאמה מסוימת לתקנות, הרי זה ברור, כל עוד מסגרת הפעילות שלהם היא אחרת והיא במסגרת של אחד על אחד או יחס כזה שלא מתאפשר פה.

רויטל לן כהן: נכון, אבל אני אומרת שוב, גם בתנועות הרגילות ילד שזקוק למשלב לא יוכל ללכת לתנועה כי זה מנוסח ככה שאין שם אפשרות לעוד מבוגר, כי הם מתייחסים למדריך עם קבוצת ילדים קבועה.

רויטל לן כהן: עכשיו, מה קורה אם יש שני ילדים משולבים ולכל אחד מהם יש מישהו שמלווה אותו?

רם שפע: נקודה טובה.

רם שפע: מה אומרים על זה במשרד הבריאות?

רם שפע: או אסתי או אפרת.

רם שפע: הסוגיה של המשולבים כבר נדונה פה כמה פעמים בתקנות ובסוף אנחנו התאמנו את זה.

אפרת אפללו: אבל ילד שהוא משולב המלווה שלו נמצא איתו גם בבוקר, נכון, רויטל?

רויטל לן כהן: מי שנמצא איתו בבית הספר בבוקר זה מישהו אחד ומי שנמצא איתו בתנועת הנוער זה בדרך כלל מישהו אחר.

רויטל לן כהן: משרד החינוך אוסר על המשלבים בבתי הספר ללוות את הילדים במקומות אחרים.

רויטל לן כהן: הלוואי שהם היו מפסיקים את המשהו הלא ברור הזה שמונע את זה ואז באמת זה היה יכול להיות אותו בן אדם וככה גם לא היינו חושפים אותו לאנשים שונים, גם הוא היה עם מישהו שמכיר אותו וגם מבחינת הקורונה זה היה נחשב קפסולה, אבל משרד החינוך בהתעקשות שלו.

עופר כסיף: אז צריך ללכת לכיוון הזה, לא יכול להיות שהילדים האלה יישארו בלי מענה.

רם שפע: אוקיי, הנקודה ברורה.

אפרת אפללו: ראיתי ששרית מהמשרד להשכלה משלימה רוצה להתייחס.

שרית חאיק שפיגלשטיין: כן, היי.

שרית חאיק שפיגלשטיין: לגבי המתווה הפרטני כמובן שצריך לחשוב איך להתייחס אליו, אבל אנחנו כן חשבנו על 'כנפיים של קרמבו' כשכתבנו את המתווה הזה ולהבנתנו הם תנועת נוער או ארגון נוער שנתמך לפי סעיף 3 לחוק יסודות התקציב.

שרית חאיק שפיגלשטיין: הם לא נתמכים על ידי משרד ההשכלה הגבוהה והמשלימה, אבל הם כן נתמכים על ידי משרד הרווחה, אז להבנתי הם כן נכנסים למתווה הזה.

רם שפע: אוקיי, זה נותן מענה טוב ספציפית אליהם, לא בטוח שזה עוזר לסיפור של ילדי השילוב.

רם שפע: אפרת, אני מבין את השאלה ששאלת, האם זה אותו בן אדם בבוקר, כי אז זה היה נכנס לתוך המתווה, אבל כל עוד המשלבים מתחלפים אז אנחנו בפער שצריך לנסות לראות איך פותרים אותו ויכול להיות שזה סעיף שאנחנו צריכים לתקן.

 << דובר >> מירב ישראלי: זהו, כי יש שלושה ערוצים שיכולים להיות רלוונטיים לפעילות, זה הנושא הזה, יש את פעילות החוץ ששם כן הכנסנו, אם אתה זוכר, לבקשתנו הוכנס באופן - - -

רם שפע: כן, אבל גם פעילות חוץ, זה יהיה בנפרד.

 << דובר >> מירב ישראלי: לא, אני רק אומרת את האופציות, ששם ביקשנו שיכניסו והכניסו את המשלבים.

 << דובר >> מירב ישראלי: הסעיף שמדבר על חינוך מיוחד, על ילדים עם צרכים מיוחדים, בחוק הוא די כללי, שזה פעילויות לתלמיד עם צרכים מיוחדים כהגדרתו בחוק חינוך מיוחד ובכלל זה הסעות.

 << דובר >> מירב ישראלי: זאת אומרת לא כתוב פה רק בית ספר, אז אני לא יודעת גם מבחינת משרד הבריאות מה נכנס לחלופה הזאת שבחוק לגבי ילדים עם צרכים מיוחדים.

 << דובר >> מירב ישראלי: יכול להיות שגם דרך זה אפשר.

רם שפע: אם אנחנו עכשיו מאשרים אנחנו מסבכים את זה כי אנחנו נצטרך שוב פעם לעשות דיון.

רם שפע: אני חושב בקול רם, אם אנחנו לא מאשרים יכול להיות שאנחנו יכולים לחכות עוד יום-יומיים לקבל תיקון.

 << דובר >> מירב ישראלי: הארכנו את התקנות עד ה-18 והיום זה ה-15 כבר ואם אנחנו לא מאשרים זה צריך לעלות למליאה, צריך לקחת את זה בחשבון שאין כל כך הרבה זמן.

 << דובר >> מירב ישראלי: בכל מקרה הם צריכים להביא תקנות חדשות ב-18.

רם שפע: אז רגע, אסתי, אני עובר לפן המשפטי פה.

רם שפע: אם אנחנו מאשרים עכשיו את התקנות ואתם צריכים עד ה-18 להביא תקנות חדשות שכוללות את כל ההתייחסויות אתם יכולים להטמיע גם את השינוי הזה במידה שתצליחו להגיע לגביו להסכמה?

רם שפע: ותצליחו.

אסתי ורהפטיג: הנושא הזה ספציפית של התאמות לעמותות שעוסקות עם ילדים - - -

רם שפע: לא, אני פחות מדבר על ההתאמות, אני יותר מדבר על הסיפור של הילדים המשולבים, כי אם יש ארגון, כלומר אתם תסתכלו אם הארגונים האלה יכולים להיכנס כן או לא, אבל הבעיה ש'כנפיים של קרמבו' מציפה, ואמרה את זה רויטל, היא בעיה כפולה, האם הארגון מוכר והאם הפעילות המשולבת יכולה להתכנס לתוך המתווה.

אסתי ורהפטיג: אז אני אומרת, זה משהו שלא עלה, למיטב ידיעתי, בדיונים בין גורמי המקצוע וזה משהו שצריך להידון כמובן מול גורמי המקצוע אצלנו וזה באמת נושא חשוב וטוב שהצפתם אותו, אבל זה כמובן משהו שצריך להיות נידון על כל הפרטים שלו.

רם שפע: אז אנחנו אומרים פה שאנחנו מצפים לקבל את התיקון הזה כדי שנוכל לאשר את התקנות שיגיעו לפה בשבוע הבא.

רם שפע: זה נושא משמעותי, הוא בדרך כלל נותן פתרון למעט ילדים וילדות, אבל הוא מאוד מאוד מאוד משמעותי עבורם.

רם שפע: כלומר הוא לא משפיע באופן ניכר, אני מניח, על התחלואה, אבל הוא בהחלט משפיע חינוכית בצורה רצינית.

עופר כסיף: שישקלו גם בהמשך למה שצופית אמרה, זה צופית אמרה, או שאני מתבלבל?

עופר כסיף: את העניין של ההצמדה שיהיה אותו אדם בבוקר או ב - - -

רם שפע: אבל זה יש לך פה עניינים עם משרד החינוך.

רם שפע: בסדר, יכול להיות.

עופר כסיף: כן, אבל אם זה מה שיקל על הילדים.

 << דובר >> מירב ישראלי: או לפחות שיהיה ציון מפורש שזה כולל משלבים ולא רק מדריך.

רם שפע: בדיוק, זה מה שצריך לעשות.

 << דובר >> מירב ישראלי: מה שעשו בפעילויות חוץ בעצם.

עופר כסיף: העיקר שיהיה מענה לילדים.

רם שפע: ברור.

רם שפע: בכל מקרה בתחילת השבוע הבא אנחנו נצטרך לדון שוב פעם בתקנות שיגיעו לפה ואנחנו מפה מצפים מכם לעשות בזה תיקון.

רם שפע: נראה לי שהוא תיקון אפשרי שעושה הרבה שכל.

רם שפע: תודה רבה על ההערות החשובות, בדיוק בשביל זה הדיון הזה מתקיים, כדי שנשמע אם יש פערים שלא מקבלים מענה.

רם שפע: תודה גם לשניכם, גם לצופית וגם לחבר הכנסת כסיף, על הצפת הדיון.

רם שפע: אם יש לך עוד משהו.

צופית גולן: יש לי.

צופית גולן: כמו שהתיקון הזה יצא, אני מסתכלת עוד פעם ב-10 בדצמבר, אז קודם כל אני מברכת, באמת, אנחנו מברכים קודם כל את הוועדה על ההתעקשות שלה והמאמצים כל הזמן להחזיר איזה שהיא שפיות לחיים של הילדים שלנו באחריות, בביטחון, אבל כן להחזיר שפיות לחיים של הילדים שלנו.

צופית גולן: יחד עם זאת התקנות האלה יצאו ב-10 בדצמבר, אני מבקשת להזכיר שסוגיית מורי הספורט טרם נפתרה, היה זמן לתקן, הלימודים חוזרים בעוד פחות משבוע ואם - - -

אסתי ורהפטיג: למה את אומרת שהיא לא נפתרה?

אסתי ורהפטיג: זה כן כתוב בתיקון הזה.

צופית גולן: כי אנחנו לא ראינו את זה.

צופית גולן: אם יש, מעולה, כי אנחנו לא ראינו אותו.

אסתי ורהפטיג: הוא בתוך התיקון.

צופית גולן: מעולה.

צופית גולן: שלושה נושאים נוספים שחשוב לנו מאוד מאוד להדגיש שוב ושוב ושוב, אני לא ארפה עד שלא יהיה להם פתרון, אפרת, מראש תסלחי לי, אני מראש מתנצלת, אבל אני אזכיר את זה כמה פעמים שאני אצטרך עד שיימצא פתרון.

צופית גולן: תלמידים ומשפחות בסיכון בריאותי טרם הצלחנו להתכנס למתווה.

צופית גולן: התשובות שאנחנו מקבלים הן כל הזמן זה בטיפול, אנחנו עובדים על זה, זה בטיפול, אנחנו עובדים על זה.

צופית גולן: חופשת החנוכה נגמרת בעוד פחות משבוע, יש לנו הורים שכבר פנו אליהם קב"סים ואיומים.

צופית גולן: אי אפשר, הפרסה הזאת חייבת להסתיים, היא חייבת להסתיים אתמול, לא יכול להיות שהתלמידים יחזרו מחופשת חנוכה, ההורים שלהם יקבלו איומים של קב"סים ועדיין הפרסה הזאת שאנחנו מתנהלים בה בלך ושוב כבר כל כך הרבה חודשים לא תצליח להסתיים.

צופית גולן: זה דבר ראשון.

צופית גולן: דבר נוסף שאני מבקשת להדגיש אותו פה, אמרת אותו אתה, אני אגיד את זה הכי חזק שרק אני יכולה, גם אם יש פה סגר שנראה שאנחנו הולכים לקראתו, או ריסון או אני לא יודעת איך נקרא לזה, מערכת החינוך צריכה להיות מחוץ לזה.

צופית גולן: אנחנו רואים שיש ערים שנהיו כתומות, אדומות, אבל אין הדבקה במערכת החינוך, אז זה לא מגיע משם.

צופית גולן: זה מגיע מהקניונים, זה מגיע מהמסחר בחוץ, זה מגיע מטיסות, זה מגיע מאלף ואחד דברים שבחרה מדינת ישראל לפתוח.

צופית גולן: אנחנו שוב באים ואומרים, חינוך מעל הכול, לפני קניונים, לפני מסעדות, לפני הכול, קודם כל חינוך.

צופית גולן: אנחנו מבקשים שגם מהוועדה תצא קריאה ברורה, שגם אם יש פה ריסון מהודק בתי הספר יישארו פתוחים.

צופית גולן: ואם מדינת ישראל ומשרד החינוך ומשרד הבריאות חושבים שהדרך לעשות את זה היא על ידי בדיקות אז תבדקו, אנחנו יודעים שיש דרך היום לבדוק.

צופית גולן: אני אמרתי את זה בשבוע שעבר, אני אחזור על דבריי עוד פעם, אפשר לבדוק היום במדינת ישראל את כל החטיבות והתיכונים פעם בשבוע, יש דרך.

צופית גולן: אם אתם חושבים שזה הפתרון, בבקשה, אז תבדקו את הילדים, תאפשרו יותר מרחב למידה, תאפשרו גם לתנועות הנוער לעבוד במתווה שהוא הרבה יותר הגיוני כי אם בדקנו את הילדים שלנו בבוקר ואנחנו יכולים לשלוט על שרשרת ההדבקה בצורה הרבה יותר טובה אז גם אפשר לשחרר אחר הצהריים יותר.

צופית גולן: שוב, תחת שליטה ואחריות וביטחון, אבל אם זה המפתח אז קדימה, זה המפתח.

צופית גולן: תודה רבה.

רם שפע: תודה רבה, צופית.

רם שפע: גם את כרגיל מעלה כאן נקודות שלפעמים קצת בלי זרקור ואני גם שמח שאתם לא מנהלות עכשיו ויכוח.

רם שפע: אה, הנה, אפרת רוצה להתווכח איתך, אני לא בטוח שאני אתן לזה לקרות עכשיו.

רם שפע: לא, אני נמנע מזה רגע כי אנחנו צריכים להצביע ואני חושב שגם סך הכול אנחנו מבינים את הכיוונים ומכיוון שהתקנות יגיעו לפה עוד פעם בתחילת שבוע הבא אז אותם נושאים שעלו פה עכשיו יוכלו להיות מתוקנים וסך הכול רוב הפעמים, לא תמיד, אנחנו, כלומר משרד הבריאות, פשוט קשה לי להגיד עוד פעם משהו טוב, באותו דיון פעמיים, אבל באמת מתקן את הדברים שאנחנו אומרים פה.

עופר כסיף: אתה רוצה שאני אאזן?

רם שפע: לא, אתה לא צריך לאזן הפעם, אני אצטרך אותך בפעמים אחרות.

רם שפע: לא, אבל באמת, מירב, בבקשה, אם תוכלי להסביר רגע את מהות התקנות ואנחנו נצביע עליהן.

 << דובר >> מירב ישראלי: כן, אז אני אגיד כמה מילים.

 << דובר >> מירב ישראלי: באמת מרבית התקנות באות להסדיר את הפעילות של תנועת נוער או ארגון נוער, יש עוד אופציה של קבוצות מדריכים צעירים עירוניים וחניכיהם, שבאחריות מחלקת הנוער העירונית, זאת אומרת יש שלוש אופציות של פעילות.

 << דובר >> מירב ישראלי: הפעילות מותרת בתנאים שתיכף נגיד אותם באזורים המפורטים בתוספת החמישית, שתוקנה גם בתקנות האלה, היישובים עודכנו.

 << דובר >> מירב ישראלי: יש את התיקון של מורי חינוך גופני גם בעל יסודי.

 << דובר >> מירב ישראלי: מדריך של תנועת נוער וארגון נוער יפגוש קבוצה אחת בלבד והפעילות תתקיים בתנאים האלה, באותן קבוצות של הבוקר, של בית הספר, כל קבוצה תפגוש מדריך אחד קבוע, זאת אומרת זה גם מבחינת המדריך וגם מבחינת הקבוצה, רק אחד.

 << דובר >> מירב ישראלי: כלל המשתתפים יאכלו את ארוחותיהם בנפרד, מרחק של שני מטרים בין המשתתפים, מרחק בין קבוצות 100 מטרים ויש מינוי של ממונה לענייני קורונה בכל סניף ונאמן קורונה לתנועה ולארגון.

 << דובר >> מירב ישראלי: זה גם מפורט בחוזר המנכ"ל שיצא מטעם המשרד להשכלה גבוהה ומשלימה, ששם יש פירוט של איך הדבר הזה עובד וכאמור עודכנה רשימת היישובים.

רם שפע: אוקיי, וזה הכול כמקשה אחת.

רם שפע: ושוב, אנחנו נדון בזה פה בתחילת השבוע הבא.

 << דובר >> מירב ישראלי: כן, כל מה שיגיע.

רם שפע: בסדר גמור.

רם שפע: אז אני מעלה את תקנות 13 להצבעה, מי בעד?

רם שפע: פה אחד, אין נמנעים, אין מתנגדים.

רם שפע: בעד – שניים

רם שפע: תודה רבה לכל מי שנכח בדיון, על יעילותו.

רם שפע: למי שיש משהו להוסיף והוא לא קיבל את זכות הדיבור, כי אני רואה מין כל מיני פרצופים כאלה, אז הוא מוזמן לכתוב לי.

רם שפע: תודה רבה ולהתראות.